Grozītā vienotā dokumenta publikācija, ko pēc maznozīmīga grozījuma apstiprināšanas veic saskaņā ar Regulas (ES) Nr. 1151/2012 53. panta 2. punkta otro daļu

(2020/C 164/08)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Ar pieteikumu, kurā lūgts apstiprināt šo maznozīmīgo grozījumu, var iepazīties Komisijas eAmbrosia datubāzē.

VIENOTS DOKUMENTS

“AIL VIOLET DE CADOURS”

ES Nr.: PDO-FR-02103-AM01 – 4.2.2020.

ACVN (X) AĢIN ( )

1. Nosaukums vai nosaukumi

“Ail violet de Cadours”

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

“Ail violet de Cadours” ir ķiploki, ko tirdzniecībā piedāvā sausus; to sausnas saturs ir vismaz 30 %. Tos iegūst no šķirnēm ‘Germidour’ un ‘Valdour’, kas selekcionētas no vietējās violeto ķiploku populācijas.

Uz ārējām baltas krāsas zvīņlapām tiem ir violets svītrojums, kas atgādina vīna nogulsnes.

Pēc izmēra, ko nosaka kalibrējot, produkts ir vismaz 45 mm liels, un tā sīpolam ir vienmērīga un apaļa forma. Ķiplokus piedāvā veselu, labi notīrītu sīpolu veidā. Tiem ir vismaz viena vesela ārējo zvīņlapu kārta bez ieplīsumiem. Saknes nogriež pie pašas sīpola virsmas, to garums nepārsniedz 2,5 mm. Pēc taustes ķiploka sīpols ir stingrs gan daivu, gan augšanas konusa daļā. Ja ķiploku sīpolus pārdod ar nogrieztiem neīstajiem stublājiem, tad to atlikusī daļa ir 10–30 mm gara.

Daivu miziņa ir bēšā krāsā ar violetu dzīslojumu. Daivu pārgriežot, redzams, ka tās iekšiene ir ziloņkaula krāsā vai krēmkrāsā.

Svaigiem ķiplokiem ir tipiska un izteikta ķiploku smarža, kas pēc ožas jūtama kā stipri sīva. Pēc termiskas apstrādes produktam “Ail violet de Cadours” piemīt raksturīgs sīpolu ģints augu aromāts. Ēdot rodas viegla sīvuma iespaids, un aromāts ir samērā ilgi paliekošs. Ķiplokiem ir mīksta konsistence, un to garša ir izsmalcināti saldena.

Lai ķiplokiem būtu saskanīgs noformējums, to sīpoliem jābūt viendabīgā krāsā, formā un lielumā. Īpaši jāievēro tas, ka vislielākā sīpola izmērs nedrīkst pārsniegt vismazākā sīpola izmēru vairāk kā par 20 mm.

Produktu “Ail violet de Cadours” noformējot pārdošanai, ievēro šādas prasības:

— ķiploku virtenē ir vismaz deviņi neapgriezti sīpoli – ar nenogrieztiem neīstajiem stublājiem. Virteņu svars var būt 500 g, 1 kg vai 2 kg atkarībā no savērto sīpolu skaita un kalibrējot noteiktā izmēra,

— ķiploku saišķi veido neapgriezti sīpoli, un tas sver vismaz 8 kg,

— ķiploku buķeti veido neapgriezti sīpoli; tās svars ir 500 g, 1 kg vai 2 kg,

— ķiploku maisā ietilpst vismaz 5 kg apgrieztu sīpolu, kas ielasīti ar rokām,

— uz ķiploku paliktņa ir ar rokām izkārtoti apgriezti sīpoli vai nu 60–70 mm lielumā, vai lielāki par 70 mm,

— ķiploku grozā ietilpst ar rokām ielasīti apgriezti sīpoli 60–80 mm lielumā,

— ķiploku tīkliņā ietilpst neapgriezti sīpoli, un tas sver ne vairāk par 1 kg,

— laiviņveida kārbiņā kārto apgrieztus sīpolus, un tā sver ne vairāk par 1 kg.

Tirdzniecībā šos ķiplokus piedāvā ražošanas vietas iepakojumā. Pa atsevišķiem sīpoliem šos ķiplokus atļauts pārdot tikai no paliktņiem un groziem.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Īpaši ražošanas posmi, kas jāveic noteiktajā ģeogrāfiskajā apgabalā

Visas šo ķiploku ražošanas darbības noris noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Lai saglabātu produkta kvalitāti, “Ail violet de Cadours” iepakošana obligāti veicama ģeogrāfiskajā apgabalā.

Tam ir savs pamats: lai ķiplokus saglabātu pilnīgi veselus un slimību neskartus un lai to sīpoliem būtu vismaz viena neskarta ārējo zvīņlapu kārta, “Ail violet de Cadours” uzglabā noteiktos apstākļos un pārcilā iespējami retāk.

Turklāt iepakošana no ražotājiem prasa īpašu vietējo amatprasmi, kas arī veicina “Ail violet de Cadours” raksturīgo īpašību nodrošināšanu ar:

— rūpīgu sīpolu atlasi, jo tas ļauj sagatavot dažādu veidu noformējumu, kurā ķiploku sīpoli gan krāsas, gan izmēra, gan formas ziņā ir viendabīgi,

— sīpolu izvietošanu ar rokām, jo tas ļauj iegūt iepakojumus, kuri veidoti tā, lai, šos sīpolus tirgojot, samazinātu to sišanos citam pret citu: neīsto stublāju stingru sasiešanu virknēs, saišķos un buķetēs, jo tā šie fasējumi saglabājas stingri, cieši aizdarot maisus, tīkliņus un kārbiņas un cieši izkārtojot sīpolus uz paplātēm un grozos.

3.6. Ar reģistrēto nosaukumu apzīmētā produkta marķēšanas īpašie noteikumi

Papildus obligātajai informācijai, ko paredz noteikumi, marķējumā ietilpst:

— iepakotāja vārds/uzvārds vai nosaukums,

— ražas novākšanas gads,

— produktam “Ail violet de Cadours” īpašā identifikācijas un izsekojamības sistēma.

Turklāt iepakojumos, no kuriem ķiplokus var pārdot pa vienam, katru sīpolu identificē, piestiprinot tam pašlīmējošu etiķeti, uz kuras ir nosaukums “Ail violet de Cadours”.

4. Ģeogrāfiskā apgabala īsa definīcija

Ģeogrāfiskais apgabals aizņem šādu pašvaldību teritoriju trijos departamentos: Haute-Garonne, Gers un Tarn-et-Garonne:

Haute-Garonne departamentā: Bellegarde-Sainte-Marie, Belleserre, Bragayrac, Brignemont, Cabanac-Séguenville, Cadours, Le Castéra, Caubiac, Cox, Drudas, Empeaux, Garac, Le Grès, Lagraulet-Saint-Nicolas, Laréole, Lasserre, Menville, Mérenvielle, Pelleport, Pradère-les-Bourguets, Puysségur, Saint-Thomas, Sainte-Livrade, Thil un Vignaux;

Tarn-et-Garonne departamentā: Auterive, Beaumont-de-Lomagne, Beaupuy, Bouillac, Le Causé, Escazeaux, Faudoas, Gariès, Goas, Marignac, Maubec un Sérignac;

Gers departamentā: Ansan, Ardizas, Aubiet, Augnax, Auradé, Aurimont, Avensac, Bajonnette, Beaupuy, Bédéchan, Bézéril, Blanquefort, Castillon-Savès, Catonvielle, Cazaux-Savès, Clermont-Savès, Cologne, Encausse, Endoufielle, Escorneboeuf, Estramiac, Frégouville, Gimont, Giscaro, Homps, L’Isle-Arné, L’Isle-Jourdain, Juilles, Labastide-Savès, Labrihe, Lahas, Lias, Mansempuy, Maravat, Marestaing, Maurens, Mauvezin, Monbrun, Monferran-Savès, Monfort, Montiron, Noilhan, Pessoulens, Pompiac, Puycasquier, Razengues, Roquelaure-Saint-Aubin, Saint-André, Saint-Antonin, Saint-Brès, Saint-Caprais, Saint-Cricq, Saint-Georges, Saint-Germier, Saint-Orens, Saint-Sauvy, Sainte-Anne, Sainte-Gemme, Sainte-Marie, Sarrant, Ségoufielle, Sérempuy, Seysses-Savès, Sirac, Solomiac, Thoux, Tirent-Pontejac, Touget un Tourrenquets.

5. Saikne ar ģeogrāfisko apgabalu

Saikni starp ķiplokiem “Ail violet de Cadours” un apkārtējo vidi nosaka no vietējām populācijām selekcionētu šķirņu izmantošana, un tās ir labi pielāgotas ģeogrāfiskā apgabala klimatiskajiem, augsnes un topogrāfiskajiem apstākļiem, piešķirot produktam specifiskas īpašības (sīpolu violetā krāsa, lielums un regulārā forma) un ļaujot izmantot ģeogrāfiskajā apgabalā uzkrāto amatprasmi ražošanas jomā. Šīs īpašības piešķir produktam labu reputāciju.

Ģeogrāfiskā apgabala specifika

Dabas faktori

Produkta “Ail violet de Cadours” ražošanas apgabals atrodas Dienvidpireneju reģionā un ietilpst triju šādu departamentu teritorijā: Haute-Garonne, Gers un Tarn-et-Garonne; apgabalam raksturīgs īpašs klimats, kas ziemā un pavasarī pakļauts okeāna ietekmei, bet vasarā un it sevišķi rudenī – Vidusjūras ietekmei. Ziema ir salīdzinoši īsa un maiga. Pavasarim raksturīgas temperatūras, kuras sistemātiski paaugstinās, un liels daudzums nokrišņu, kas visvairāk izkrīt maijā. Vasara ir karsta un sausa. Rudenī līst maz, un tas joprojām ir salīdzinoši maigs gadalaiks. Apvidus pakļauts Autan vējam – tas ir silts un sauss dienvidaustrumu vējš, kas pūš it sevišķi vasarā un rudenī.

Ražošanas apgabals ir dabas baseins ar paugurainu ainavu un vidēji sarežģītu reljefu. Augsnes ir veidojušās uz oligocēna un miocēna laikmeta molasēm un pēc mehāniskā sastāva ir māla–kaļķakmens un kaļķi saturoša māla augsnes, kurās ir augsts māla saturs (vismaz 30 %), kas nodrošina tām labu noderīgā ūdens rezervi. Šīs augsnes ir arī dabiski labi drenētas gan nogāžu slīpuma, gan savas struktūras dēļ.

Cilvēkfaktori

Ķiplokus, kuru izcelsme meklējama Austrumos, reģionā mūsu ēras pirmajos gadsimtos ieveduši, visticamāk, romiešu kolonizatori.

Tirdzniecība ar ķiplokiem sistemātiski attīstījusies līdz īpaša iknedēļas tirgus izveidei violeto ķiploku pārdošanai. Šis tirgus Kadūrā (Cadours) joprojām pastāv, un tas no jūlija vidus līdz decembra vidum darbojas katru trešdienu.

“Ail violet de Cadours” ražotāju amatprasme tiek likta lietā no ķiploku audzēšanas līdz to gatavošanai.

Šķirnes ‘Germidour’ un ‘Valdour’ selekcionētas no vietējās populācijas violetajiem ķiplokiem, un attiecīgi 1991. un 2006. gadā tās ierakstītas oficiālajā šķirņu katalogā. Šīm šķirnēm it īpaši raksturīga īsa miera stadija saistībā ar agru asnošanu, to sīpoli ir bez stingra ziedneša un ar lielu izmēru, to zvīņlapām ir violets dzīslojums uz baltas pamatkrāsas fona.

Šos ķiplokus rudenī no oktobra vidus līdz decembra vidum stāda zemesgabalos, kuros sīpolu ģints augi nav audzēti trīs gadus pēc kārtas un kuros iepriekšējā gadā nav audzēta kukurūza vai sorgo. Slāpekļa, fosfora un kālija mēslojumu dod atkarībā no šīs kultūras vajadzībām un no šo minerālvielu pieejamības augsnē.

Ražu novāc pilngatavībā.

Žāvēšanas uzraudzība garantē vismaz 20 % lielu ūdens zudumu no novāktā produkta masas.

Ģeogrāfiskā apgabala saimniecībām raksturīga maza vai vidēji liela platība. Tās ir jauktu kultūru saimniecības, kurās pārsvarā audzē labību un kurās ķiploku ražošana ir papildnodarbe ar lielu pievienoto vērtību. Ķiploku audzēšanu ļāvusi attīstīt ģimenes darbaroku pieejamība.

Lai iegūtu labi notīrītus un skaisti noformētus ķiplokus, ar rokām vēl aizvien veic vairākus darba posmus – gan lobīšanu, atdalot bojātas ārējās zvīņlapas, vienlaikus saglabājot vismaz vienu tīru un neskartu zvīņlapu kārtu, gan sakņu nogriešanu, gan vajadzīgā noformējuma veidošanu “Ail violet de Cadours” realizācijai tirdzniecībā. Ražotāju amatprasme izpaužas it īpaši šajos posmos, un to pavada rūpīga sīpolu šķirošana pēc kalibrēšanā noteiktā izmēra, formas un krāsas, lai veidotie fasējumi būtu viendabīgi.

Produkta specifika

“Ail violet de Cadours” ir sausi ķiploki. Šo ķiploku raksturīgākā pazīme ir ārējo zvīņlapu violetais dzīslojums. Sīpolu izmērs, ko nosaka kalibrējot, ir vismaz 45 milimetri, tiem ir regulāra forma, tie nav pavērušies, proti, to daivas nav redzamas (vismaz viena ārējo zvīņlapu kārta nav ieplīsusi). Saknes ir nogrieztas pie augšanas konusa pašas apakšējās daļas.

Ķiplokiem “Ail violet de Cadours” raksturīgs specifisks izskats, smarža un garša, kas krasi atšķir tos no ‘Germidour’ šķirnes sausajiem ķiplokiem, ko audzē ārpus ģeogrāfiskā apgabala. “Ail violet de Cadours” izceļas gan ar savu izskatu – liela izmēra sīpoli, to violetā krāsa ir izteiktāka un forma ir regulārāka –, gan ar smaržas īpašībām – to tipiskā ķiploku smarža ir stiprāka un sīvuma smarža ir izteiktāka. Turklāt, ķiplokus “Ail violet de Cadours” degustējot pēc to termiskas apstrādes, mutē paliekošais aromāts ir intensīvāks un sīvuma iespaids ir stiprāks.

Pēc taustes sīpoli ir stingri gan daivu, gan augšanas konusa daļā. Tie ir pilnīgi veseli un slimību neskarti no ražas novākšanas brīža līdz laišanai tirdzniecībā.

Ķiplokus “Ail violet de Cadours” piedāvājot tirdzniecībā, tie iepakojumos ir viendabīgi gan pēc izmēra, gan formas, gan krāsas.

Ja ķiplokus “Ail violet de Cadours” tirdzniecībā piedāvā kopā ar neīstajiem stublājiem, tie ir samērā stingi, jo stublāji ir stingri sasieti cits ar citu. Ja ķiplokus “Ail violet de Cadours” tirdzniecībā piedāvā bez neīstajiem stublājiem, tie iepakojumā ir izkārtoti cieši.

Saikne

“Ail violet de Cadours” ražošanas ģeogrāfiskajā apgabalā ir visi šo ķiploku attīstībai vajadzīgie labvēlīgie faktori.

Pirmām kārtām, raksturīga ķiploku “Ail violet de Cadours” īpašība ir to krāsa. To nosaka apstāklis, ka tiek izmantotas no vietējām populācijām selekcionētas šķirnes ar violetu svītrojumu uz ārējām zvīņlapām – tādas veidojas saistībā ar stādīšanu zemesgabalos, kas bagāti ar mālu, un ar to, ka maksimālais nokrišņu daudzums izkrīt maijā. Būtībā, no vienas puses, “Ail violet de Cadours” ražošana augsnēs, kas bagātas ar mālu un kam ir pietiekamas lietderīgās ūdens rezerves, veicina regulāras formas sīpolu izaudzēšanu. Pareizi aprēķināta mēslošana ļauj novērst sīpolu pavēršanos – vismaz viena ķiploku “Ail violet de Cadours” ārējo zvīņlapu kārta nav ieplīsusi.

No otras puses, visvairāk ūdens augam vajadzīgs būtiskā tā fizioloģiskās attīstības posmā, kad riešas sīpoli. Tas ir straujas augšanas posms, kas tieši ietekmē sīpolu izmēru, formas pareizību un violetās krāsas izteiktību. Apstāklis, ka maksimālais nokrišņu daudzums izkrīt maijā, šajā izšķirošajā posmā apmierinot augu vajadzības pēc ūdens un minerālvielām, ļauj izaudzēt sīpolus ar “Ail violet de Cadours” īpašībām – sīpolus, kuru izmērs ir lielāks par vai vienāds ar 45 milimetriem, ar apaļu un regulāru formu un izteikti violetu krāsojumu.

Produkta “Ail violet de Cadours” sīpolu stingrums ir saistīts ar sagatavošanas veidu, novēršot triecienus starp sīpoliem, un ar īso tirgošanas sezonu, kas beidzas pirms agrīnās uzdīgšanas.

To, ka ķiploki “Ail violet de Cadours” ir veseli un slimību neskarti, nodrošina vairāki faktori:

— mikroskopisko sēņu vai baktēriju ierosināto slimību izplatības ierobežošana augsnē ar augsekas ievērošanu un stādīšanu zemesgabalos, kur ir laba dabiskā notece,

— šo slimību attīstības ierobežošana audzēšanas laikā, ievērojot pareizos stādīšanas un mēslošanas datumus,

— novākšana pilngatavībā, tad žāvēšana un Autan vējš, kas veicina šo ķiploku uzglabājamību.

Tādu šķirņu ķiploku izmantošana, kuru sīpoliem nav stingra ziedneša, ļauj produktu “Ail violet de Cadours” noformēt pārdošanai, fasējumos kārtojot šos ķiplokus kopā ar neīstajiem stublājiem: tā tiek veidotas ķiploku virtenes, saišķi un buķetes.

Visbeidzot, produktu “Ail violet de Cadours” var atpazīt pēc tā, cik rūpīgi tie ir nolobīti ar rokām, saglabājot veselas zvīņlapas un nogriežot saknes pie augšanas konusa pašas apakšējās daļas. Ar rokām veicamo posmu kopums ļauj sagatavot vizuāli viendabīgus noformējumus, kuros ir pēc izmēra, formas un krāsas viendabīgi ķiploki. Uzņēmēju tradicionālā amatprasme, kas tiek likta lietā arī produkta sagatavošanā, izceļ un saglabā “Ail violet de Cadours” kvalitāti.

Tādējādi viss aprakstītais ģeogrāfiskā apgabala dabas faktoru un cilvēkfaktoru kopums veicina “Ail violet de Cadours” specifiskuma nodrošināšanu.

Atsauce uz specifikācijas publikāciju

(šīs regulas 6. panta 1. punkta otrā daļa)

https://info.agriculture.gouv.fr/gedei/site/bo-agri/document_administratif-b9eb2879-fbef-4c10-a287-c0d23d8ef13f

(1) OV L 179, 19.6.2014., 17. lpp.